भारत में सबसे ज्यादा पसंद की गई सार्वजनिक शख्सियतों में एक की जिंदगी का आकलन करने के इस तरीके को लापरवाह करार दिया जा सकता है लेकिन आइए, सबसे पहले उन बातों पर एक नजर डालें जिनसे दिवंगत पूर्व राष्ट्रपति एपीजे अब्दुल कलाम का कोई वास्ता नहीं था. परंपरागत अर्थों में देखें तो वे वास्तव में कोई वैज्ञानिक नहीं थे, क्योंकि उनके पास पर्याप्त प्रकाशित शोधपत्र मौजूद नहीं थे. वे देश के परमाणु बम के जनक भी नहीं थे क्योंकि उसे तो परमाणु ऊर्जा विभाग के वैज्ञानिकों की दो पीढ़ी ने मिलकर विकसित किया था. उनके पास भाषण कला भी कोई खास नहीं थी और वे अक्सर अपने ही उद्धरणों को दोहराते रहते थे. अपने पूर्ववर्ती राष्ट्रपतियों की तरह न तो वे कोई विद्वान थे और न ही कोई खास लेखक थे.